Összeverekedtek a szlovák képviselők a hajnalig tartó ülésen
Kocsmai hangulat uralkodott kedd éjjel a szlovák parlamentben, amikor harmadszorra futottak neki a Robert Fico elleni bizalmatlansági indítványnak. A képviselők még össze is verekedtek, és előkerült egy kartonból készült Fico-bábu is. Szerda reggel több mint száz szeszes italoktól származó üveget találtak a parlamenti kukákban.
Az éjjel öt szlovák kormánypárti képviselő támadt az Egyszerű Emberek pártjához tartozó Jozef Viskupičcsra. Az ellenzéki képviselőnek felszakadt a szája, zúzódásos sérüléseket szenvedett, és majdnem áthajították a korláton a kormánypártiak. A parlament egészségügyi szolgálata látta el – számolt be az Új Szó. A Smer egyelőre a támadásra nem reagált.

A verekedés volt a „csúcspontja” annak az éjszakába nyúló rendkívüli kormányülésnek, amelyet a szlovák ellenzék hívott össze kedd délután háromkor, hogy szavazzon a parlament Robert Fico miniszterelnök lemondatásától. A bizalmatlansági indítványt azért kezdeményezte az ellenzék, mert korábban napvilágra kerül, hogy a kormány visszavásárolná a Szlovák Gázművek kisebbségi részvénycsomagját. A gázműveket még az előző, Dzurinda-kormány 2002-ben privatizálta 2,7 milliárd amerikai dollárért, a Fico-kormány 40 millió euróért, 59 millió eurós adóssággal venné át a céget.

Az Új Szó beszámolója szerint az ülés közben 83 Smer-képviselő elhagyta az üléstermet, ami miatt az ellenzék nem tudott semmit sem elfogadni, mert a parlament nem volt határozatképes. Az ellenzéki képviselők pedig közel négy óráig hangosan felolvasták azt a több száz oldalas kormányhatározatot, amely az SPP részvényeinek megvásárlásáról szól.

Az ülésteremben sokaknak hiányzott Robert Fico, ezért Ľudovít Kaník (SDKÚ) egy bábut ültetett a helyére, Igor Matovič, az Egyszerű Emberek elnöke pedig a miniszterelnök életnagyságú kartonmását tette a szónoki emelvény közelébe. A bábut a kormánypártiak megpróbálták eltávolítani, de azt az ellenzéki politikusok visszahozták.

A botrány azonban akkor csúcsosodott ki, amikor Daniel Lipšic ellenzéki képviselő az éjszakai ülés alatt jelezte, hogy a Smer képviselői láthatóan ittasak. Majd ismét a Fico-maketten ment a csörte, az ülésterem bejáratánál a szóváltások mellett lökdösődés is történt.

A megtámadott honatya kezdeményezte, hogy a Smer képviselőit vessék alá alkoholszondás vizsgálatnak, de a parlament nem tudott erről döntést hozni, mert nem volt határozatképes. A Smer képviselői hajnalban újra megpróbálták eltávolítani a Fico-makettet. Ennek során több kormánypárti, illetve ellenzéki képviselő összeverekedett az üléstermen kívül.

Végül reggel hét órakor berekesztették az ülést, ahogy azt még a késő esti órákban jóváhagyták, ugyanis 9-től már a parlament rendes ülése folytatódik – a rendkívüli üléshez este hét órától térnek vissza.

Frissítés: a parlamenti ülést követően, szerda reggel több mint száz szeszes italoktól származó üveget találtak a parlamenti kukákban. Az Egyszerű Emberek és Független Személyiségek képviselőit egy takarítónő figyelmeztette a sokkoló leletre, aki állítólag a Smer frakcióhelyiségeiből vitte ki azokat. Ilyen mennyiségű alkoholt valószínűleg nagy gond lehetett beszerezni, mivel a parlamentben nem árulnak – írja az Új Szó.
tömegverekedés szlovák parlament Szlovák Gázművek szlovák kormány Robert Fico